**նախագիծ**

ԲԱՆԱՁԵՎ

«Ժառանգության» 12-րդ համագումարի

**«Ժառանգություն» կուսակցությունը՝**

Ի մի բերելով նախորդ hամագումարից ի վեր Հայաստանի Հանրապետությունում տեղի ունեցած զարգացումները, ողջունելով համազգային զարթոնքի բացած հեռանկարներն ու ռազմավարական հնարավորությունները, խորապես գնահատելով մեր Հայրենիքի դիմագրաված արդի մարտահրավերների ողջ համալիրը, ինչպես նաեւ արձանագրելով, որ՝

ա) Հայաստանում կյանքի է կոչվել ձեւով, բովանդակությամբ ու ընթացակարգով ժողովրդավարական հեղափոխություն, որը պարունակում է երկրի սրընթաց եւ թռիչքաձեւ զարգացման հսկայական ժողովրդական ներուժ, սակայն որին դեռեւս չի հետեւել դեպի իրական ժողովրդավարություն տանող իրավաքաղաքական անհրաժեշտ փաթեթի ամրագրումը,

բ) գերկուսակցականացված միահեծան իշխանության ուրվականի հետզհետե տարածվող նյութականացումը, կառավարման համակարգի ճգնաժամի ակնհայտ դրսեւորումները վտանգում են երկիրն՝ իր կառավարման հոռի անցյալին նորովի վերադարձածի տեսլականով ու չի բխում հանրապետության անվտանգության հրամայականից, քաղաքացիների սահմանադրական իրավունքներից եւ ազգի ընդհանրական շահերից,

գ) Հայաստանի՝ ներառյալ Արցախի եւ Սփյուռքի, անվտանգային միջավայրը շարունակում է մնալ խոցելի՝ մեր ինքնիշխանությանն ու ամբողջականությանը անմիջականորեն, ասիմետրիկ հարվածող ուղեգծերի եւ «սկզբունքների» պահպանմամբ,

դ) Հայրենազրկումը՝ անհատապես, թե հավաքականորեն, դեռ իր տեղը չի զիջել հայրենադարձությանը,

**Վերահաստատում է՝**

իր հանձնառու հավատարմությունը 2012 թվականին հռչակված ու 2013-ին վերահաստատված՝ Նոր Հայաստանի ուխտին եւ 2018 թվականի՝ դրա շարունակությունը հանդիսացող համաժողովրդական հեղափոխությանը,

**Եվ որոշում է՝**

Մեր համաքաղաքացիների հետ միասին՝ նպատակաթիրախ շարունակել աշխատանքը հանուն իրապես ազատ, անկախ ու արդար Հայաստանի՝ որպես նոր քաղաքակրթության կայացման, իսկ այդ ճանապարհին ջանք չխնայել հաջորդ՝ բովանդակությամբ առաջին իրավական ընտրությունների միջոցով ձեւավորելու ուժեղ եւ արհեստավարժ իշխանություն:

**31 մարտի 2019 Երեւան**